[pic] | EUROPOS BENDRIJŲ KOMISIJA | Briuselis, 21.6.2007 KOM(2007) 343 galutinis KOMISIJOS KOMUNIKATAS 2007 M. KOVO 31 D. EUROPOS KOMISIJOS APSKAITOS SISTEMOS MODERNIZAVIMO PAŽANGOS ATASKAITA TURINYS 2007 M. KOVO 31 D. EUROPOS KOMISIJOS APSKAITOS SISTEMOS MODERNIZAVIMO PAžANGOS ATASKAITA 1 1. Įvadas 3 2. Įgyvendinimo iki 2007 m. kovo 31 d. apžvalga 3 3. Modernizuotos apskaitos diegimas Komisijoje 4 3.1. Metinės ataskaitos 4 3.2. Mokymas 5 4. Apskaitos kontrolės aplinka ir vietinių sistemų patvirtinimas 5 4.1. Apskaitos kokybė 5 4.2. Vietinių sistemų patvirtinimas 6 5. Bendrojo biudžeto IT naujovės 6 6. ABAC Delegations 8 7. Europos plėtros fondas (EPF) 9 8. ABAC sistemos diegimas kitose institucijose ir agentūrose 9 9. Tolesni pokyčiai 10 10. Išvada 10 I PRIEDAS: AUKŠTO LYGIO PLANAVIMAS 12 II PRIEDAS: Sistemos apsauga ir sinchronizavimas 13 1. ABAC apskaita 13 2. ABAC Workflow 13 1. ĮVADAS 2002 m. gruodžio 17 d. Komisija priėmė komunikatą dėl Europos Bendrijų buhalterinės apskaitos sistemų modernizavimo[1]. 2005 m. sausio mėn. pradėta taikyti kaupiamosios apskaitos sistema (toliau – ABAC), o 2005 m. ataskaitos buvo rengiamos vadovaujantis tarptautiniu mastu pripažintais apskaitos standartais, tokiu būdu laikantis Finansiniame reglamente nustatytų terminų. Perėjimas prie naujosios apskaitos sistemos padeda Europos Komisijai užtikrinti didesnę kasdienę finansų kontrolę ir gauti geresnės kokybės finansinę informaciją. Audito Rūmai teigiamai įvertino 2005 m. ataskaitas, išskyrus dvi išlygas, o biudžeto įvykdymo patvirtinimo institucija ypač palankiai įvertino Komisijos pastangas patvirtinti finansinių metų ataskaitas per sutrumpintus Finansiniame reglamente nustatytus finansinių ataskaitų rengimo terminus. Tačiau apskaitos sistemos modernizavimo darbai dar nebaigti. Pasiekti, kad būtų laikomasi visų apskaitos standartų, ir glaudžiau integruotai IT sistemai sukurti prireiks laiko. Kaupiamosios apskaitos sistema buvo toliau tobulinama visus 2006 m., darbai bus tęsiami ir 2007 m. bei 2008 m. Nuo 2002 m. Komisija reguliariai teikė ataskaitas[2] apie modernizavimo projekto pažangą. Dabartiniame komunikate trumpai apžvelgiama pažanga, padaryta nuo 2006 m. balandžio mėn. iki 2007 m. kovo 31 d. Kaip ir ankstesnės ataskaitos, ši ataskaita bus pateikta atitinkamiems biudžeto įvykdymo patvirtinimo institucijų komitetams ir Audito Rūmams. 2. ĮGYVENDINIMO IKI 2007 M. KOVO 31 D. APžVALGA Per 2006 m. ir 2007 m. pirmąjį ketvirtį projektas buvo įgyvendinamas laikantis 2006–2007 m. projekto planu, nurodytu Komunikato apie pažangą iki 2006 m. kovo 31 d. 1 priede. Prie šios ataskaitos pridedamas IT sistemų rengimo ir tobulinimo planas buvo atnaujintas ir pratęstas iki 2008 m. Pagal planą įtraukiamas Europos plėtros fondo ir agentūrų integravimas į ABAC, bendros duomenų saugyklos kūrimas, glaudesnis IT sistemų integravimas ir apskaitos kontrolės aplinkos ir valdymo ataskaitų priemonių tobulinimas. Siekiant užtikrinti apskaitos duomenų kokybę, padaryta pažanga gerinant kontrolės aplinką. Sustiprinta visa apskaitos kontrolė, o visi generaliniai direktoratai ir tarnybos dėjo daug pastangų padėdami rengti 2006 m. ataskaitas, tikrinti duomenis ir atlikti reikiamus pataisymus, taip pat detaliai ir nuosekliai apskaičiuoti finansinių metų pabaigoje susikaupusias išlaidas. Ataskaitoje apie vietinių sistemų patvirtinimą 2006 m. apskaitos pareigūnas nurodė, kad apskritai tarnybos ėmėsi tinkamų priemonių spręsti svarbius, tačiau ne pagrindinius praėjusių metų ataskaitoje iškeltus klausimus, ir pabrėžė dviejų generalinių direktoratų, kurių sąskaitų patvirtinimas buvo sustabdytas 2005 m., padarytą didelę pažangą. Be to, Komisijos tarnybos svarbiausiu prioritetu laikė Audito Rūmų 2005 m. metinėje ataskaitoje pabrėžtų problemų sprendimą. Negalutinės 2006 m. metinės ataskaitos Europos Audito Rūmams ir biudžeto valdymo institucijai perduotos iki 2007 m. kovo 31 d. – teisės aktuose įtvirtinto termino. Didelė pažanga padaryta plėtojant ABAC IT sistemą. Kaip planuota, delegacijų tarpinės sąskaitos į ABAC sistemą buvo visiškai įtrauktos 2007 m. sausio mėn. Per metus dvi institucijos ir šešios agentūros taip pat perėjo prie ABAC sistemos; Buvo parengtas atnaujintas perėjimo nuo EDF apskaitos prie ABAC apskaitos projekto planas, o Komisijos tarnybos rengiasi užbaigti įgyvendinimą 2008 m. sausio mėn. Bendros duomenų saugyklos kūrimo darbai vyksta sparčiai, kad Komisija galėtų ja remtis teikdama 2006 m. metines biudžeto ataskaitas ir kai kurias finansines ataskaitas, reikalingas apskaičiuoti metų pabaigos įverčius. Komisijos tarnybos, vykdydamos Biudžeto kontrolės sistemos (BCS) projektą ir Assets II projektą, toliau dirba siekdamos visiškai integruoti IT sistemas. 3. MODERNIZUOTOS APSKAITOS DIEGIMAS KOMISIJOJE 3.1. Metinės ataskaitos EK 2005 m. metinės ataskaitos Pirmosios naujosiomis kaupiamosios apskaitos taisyklėmis paremtos EK negalutinės metinės ataskaitos Audito Rūmams pateiktos 2006 m. kovo 31 d., kaip reikalaujama pagal Finansinį reglamentą. Audito Rūmai atliko gautų ataskaitų auditą ir tikrinimą. Galutines ataskaitas Komisija patvirtino 2006 m. liepos 20 d. Audito Rūmai teigiamai įvertino šių ataskaitų patikimumą ir nurodė, kad jos teisingai visais reikšmingais aspektais nurodo 2005 m. EK finansinę padėtį ir rezultatus, nors ir su išlygomis. Šios išlygos yra susijusios su 314 mln. EUR (arba 0,5 %) grynojo turto pervertinimo įverčiu bei Švietimo ir kultūros generalinio direktorato pateiktų duomenų pagrindimo trūkumu (kaip nurodyta atsakingo generalinio direktoriaus metinėje veiklos ataskaitoje). Tarybos pateiktoje biudžeto įvykdymo patvirtinimo rekomendacijoje teigiamai įvertinamas šių ataskaitų galutinis užbaigimas per nustatytą griežtą terminą ir sėkmingas perėjimas prie kaupiamosios apskaitos, kaip nurodyta ir Parlamento biudžeto įvykdymo patvirtinimo ataskaitoje. EK 2006 m. metinės ataskaitos Negalutinės 2006 m. EK metinės ataskaitos Audito Rūmams perduotos 2007 m. kovo 30 d. Šios ataskaitos bus audituojamos, ir tik tada Komisija jas patvirtins 2007 m. liepos mėn. Per pirmuosius dvejus kaupiamosios apskaitos taikymo metus įgyta patirtis sprendžiant vėlavimo ir kitas problemas turėtų suteikti Komisijai galimybę užtikrinti tinkamą finansinės informacijos kokybę. Nei vienas generalinis direktorius arba tarnybos vadovas į 2006 m. metinę veiklos ataskaitą neįtraukė išlygos dėl apskaitos. EK įsipareigojo nuolat gerinti svarbiausių duomenų ataskaitose kokybę ir šių ataskaitų pateikimą ir suprantamumą. 2006 m. ataskaitose buvo pateikta daugiau informacijos apie išlaidų susigrąžinimą ir apie finansinių klaidų taisymus, kad jie būtų kuo naudingesni suinteresuotosioms šalims ir kitiems skaitytojams. 3.2. Mokymas 2006 m. darbuotojų mokymui toliau buvo skiriama daug dėmesio; šioje srityje pasiekta šių pagrindinių rezultatų: - Komisijos darbuotojams Briuselyje ir Liuksemburge surengta beveik 4000 ABAC mokymo dienų (vieno dalyvio vienos dienos mokymas yra laikomas viena mokymo diena); - pasitenkinimo mokymo kokybe lygis kilo nuo 91 % 2005 m. iki 94 % 2006 m.; 38 % kursą įvertino „labai gerai“, palyginti su 32 % 2005 m.; - rengiantis ABAC įgyvendinti delegacijose, jose dirbantiems Komisijos darbuotojams surengta daugiau kaip 2300 ABAC mokymo dienų; taip pat - siekiant pereiti prie ABAC, kitų institucijų ir agentūrų darbuotojams surengta daugiau kaip 1000 ABAC mokymo dienų. Pagrindinis tikslas 2007 m. – toliau rengti aukštos kokybės mokymo kursus darbuotojams visame pasaulyje ir institucijų bei agentūrų darbuotojams. 2007 m. ir 2008 m. bus dedamos ypatingos pastangos rengiant mokymą apskaitos tema. 4. APSKAITOS KONTROLėS APLINKA IR VIETINIų SISTEMų PATVIRTINIMAS 4.1. Apskaitos kokybė Pereidamas prie naujos apskaitos sistemos, kiekvienas generalinis direktoratas ir tarnyba buvo paprašyti užtikrinti, kad jų apskaitos procedūros būtų pakankamai gerai organizuotos siekiant aukšto apskaitos duomenų kokybės lygio. Apskaitos pareigūno tarnybos darbuotojai patikrino 2006 m. ataskaitų apskaitos duomenų kokybę ir su už apskaitą atsakingais visų generalinių direktoratų darbuotojais surengė susitikimus, kuriuose aptarė kontrolės priemones, kurių reikėtų imtis, ir užbaigimo bei nutraukimo procedūras. Visiems generaliniams direktoratams perduotas ir paaiškintas atliktinų kontrolės priemonių kontrolinis sąrašas. Siekiant pagerinti apskaitos aplinką kiekviename direktorate vidutinės trukmės laikotarpiu, per 2006 m. parengtas apskaitos kokybės projektas. Šio projekto tikslas yra įgaliojimus suteikiančioms tarnyboms paaiškinti apie esamus būdus ir kontrolės priemones, kurios padėtų joms užtikrinti atliekamų operacijų ataskaitų kokybę. Apibrėžtos pagrindinių finansinių procedūrų dalyvių, ypač už apskaitą atsakingų darbuotojų, atsakomybė ir funkcijos. Su projektu supažindinta visų generalinių direktoratų vyriausioji vadovybė, o už apskaitą atsakingo darbuotojo pareigybė nuo šiol oficialiai įtraukta į kiekvieno generalinio direktorato vidaus organizacinę struktūrą. Biudžeto generalinis direktoratas parengė gaires ir praktines pagalbos priemones ir pateikė jas kitiems generaliniams direktoratams. Į minėtas praktines pagalbos priemones įtraukti kontroliniai sąrašai ir kontrolės priemonės, naudoti uždarant 2006 m. sąskaitas. Atlikus bandymus atrinktuose generaliniuose direktoratuose, 2007 m. kovo mėn. visuose generaliniuose direktoratuose pradėtas įgyvendinti apskaitos kokybės projektas, kurio tikslas – imtis reikalingų veiksmų per 2007 m. Sėkmingam projekto įgyvendinimui kliudo kvalifikuotų apskaitos specialistų trūkumas. Komisija šią problemą sprendžia rengdama specializuotus konkursus. 4.2. Vietinių sistemų patvirtinimas Tiesiogiai arba per vietines IT sistemas į apskaitos sistemą įvedamų duomenų kokybė priklauso nuo kontrolės aplinkos, kurią nustato kiekvienas įgaliotas įgaliojimus suteikiantis pareigūnas. Biudžeto generalinio direktorato patvirtinimo grupė stebi tokias kontrolės priemonės visuose generaliniuose direktoratuose ir tarnybose, kad būtų užtikrinta, jog laikomasi nustatytų kokybės kriterijų. 2006 m. grupė ėmėsi įgyvendinti programą, pagal kurią numatoma nuodugniai patikrinti įgaliojimus suteikiančių pareigūnų parengtas devynias sistemas, skirtas teikti arba pateisinti apskaitos informaciją, kaip reikalaujama Finansinio reglamento 61 straipsnio 1 dalies e punkte. Per 2005–2006 m. tikrinamų tarnybų skaičius išaugo iki 22; tikrinama didžioji Komisijos patiriamų išlaidų dalis. Be to, tikrinta kai kurių pagrindinių tarnybų parengtų galutinių duomenų (kurie yra itin svarbūs rengiant kaupiamosios apskaitos sąskaitas) kokybė, siekiant užtikrinti tokios informacijos patikimumą ir tikslumą. Galiausiai 2006 m. birželio 1 d. pradėjo veikti išankstinio pranešimo apie siūlomus pokyčius vietos (IT ir administracinėms) sistemoms procedūra, suteikianti apskaitos pareigūnui galimybę nuodugniai apsvarstyti, kiek tokie pasiūlymai atitiko patvirtinimo kriterijus prieš juos įgyvendinant. Patvirtinimo grupė generaliniuose direktoratuose atliko visas 2006 m. numatytas užduotis. Laikotarpį iki 2006 m. birželio pabaigos apimančioje pažangos ataskaitoje pažymėta, kad apskritai tarnybos ėmėsi tinkamų priemonių spręsti svarbias, tačiau neesmines problemas, iškilusias praėjusiais metais. Tai patvirtinta 2007 m. kovo 20 d. priimtoje 2006 m. galutinėje ataskaitoje, kurioje taip pat pažymėta, kad dviejuose generaliniuose direktoratuose, kurių sąskaitų patvirtinimas buvo sustabdytas 2005 m., padaryta didelė pažanga ( EuropeAid bendradarbiavimo biure bei Švietimo ir kultūros generaliniame direktorate). Kadangi atitinkamų pokyčių į vietines IT sistemas diegimui reikalingas ilgas laikas, apskaitos pareigūnas neturėjo galimybės patvirtinti tų sistemų 2006 m. finansiniams metams, tačiau abi sistemos tinkamai parengtos patvirtinti per 2007 m. Išorės santykių generalinio direktorato ABAC-Delegations IT projektas, kuriuo turėtų būti išspręstos 2005 m. nustatytos problemos, pradėtas įgyvendinti 2007 m. 5. BENDROJO BIUDžETO IT NAUJOVėS IT tobulinimo planu siekiama numatyti tvarką, pagal kurią bus tobulinama finansinė apskaita bei kontrolė ir geriau įtraukiami įvairūs moduliai. ABAC atnaujinimas ABAC moduliai buvo laipsniškai tobulinami rengiant ir išleidžiant naujas versijas 2006 m. birželio ir lapkričio mėn. bei 2007 m. sausio ir kovo mėn. Birželio mėn. pasirodžiusi versija skirta įvesti du modulius į ABAC WF Java versiją: įsipareigojimai ir langelių funkcionalumas. Lapkričio mėn. pasirodžiusi versija suteikia galimybę atsekti juridiniams asmenims atliktus auditus. 2007 m. pradžioje pasirodžiusi speciali versija skirta įgyvendinti delegacijų projektą ir pakeičia Išorės santykių generalinio direktorato vietines sistemas. Per ataskaitinį laikotarpį šio modulio rengimui buvo skirta didžioji dalis išteklių. 2007 m. kovo mėn. versijoje sutelktas dėmesys į delegacijoms skirtų naujų Asset modulių įgyvendinimą ir jų įtraukimą į Invoice modulį. 2006 m. viduryje įgyvendinta atnaujinta SAP sistema (5.0 versija). Šis atnaujinimas buvo sudėtingas ir pareikalavo daug pastangų vykdant metų pabaigos procedūras, nes daug programų šioje srityje EK aplinkoje pradėjo veikti pirmą kartą. Šis atnaujinimas svarbus Ekonomikos ir finansų generalinio direktorato veiklai, kad ataskaitos visiškai atitiktų tarptautinius standartus, ir planuojamam SAP-BCS sistemos atnaujinimui. BCS (Biudžeto kontrolės sistema) Naujoji SAP FM modulio versija, BCS (biudžeto kontrolės sistema), pakeis dabartinę versiją (t. y. FBS), šiuo metu naudojamą valdant bendrąjį biudžetą, nes ji gali sujungti vietinių biudžetų eilutes, kurios būtinos siekiant tarnyboms sudaryti išsamesnę sistemą vietiniams biudžetams tvarkyti. 2006 m. BCS padalyta i du projektus; I etapas skirtas pakeisti šiuo metu pagrindinių lėšų valdymui naudojamą SAP modulį naująja BCS versija, o II etapas skirtas pereiti prie vietinių biudžeto eilučių BCS, vietinio biudžeto valdymo tvarkos, kuri šiuo metu vykdoma pagal ABAC darbo tvarkomąją priemonę, ir nėra įrašyta į SAP. I etape BCS konfigūruota taip, kad remtų pagrindines ES funkcijas, ir sėkmingai įgyvendinta tvarkant Visuomenės sveikatos programos vykdomosios įstaigos sąskaitas. Atsižvelgiant į poreikį tinkamai integruoti BCS ir ABAC darbo tvarkomąją priemonę, jos įgyvendinimas bendrajame biudžeto atidėtas nuo 2007 m. balandžio mėn. iki 2007 m. spalio mėn. Metų sandūroje (t. y. 2008 m. pradžioje) pereinant prie kitų sistemų atsiranda techninių kliūčių. Siekiant palengvinti perėjimą prie BCS, bus parengtos tinkamos priemonės, o vietos sistemos vartotojai bus tinkamu laiku informuoti apie per ABAC darbo tvarkomąją priemonę perduodamos informacijos pokyčius. Europos plėtros fondo (žr. 7 skyrių toliau) sąskaitos į SAP-BCS sistemą bus įtrauktos nuo 2008 m. 2006 m. pradėtas antrojo BCS projekto etapo planavimas tebevyksta. Atsižvelgiant į galimą didelę vietinio biudžeto valdymo tvarkos įtaką ABAC struktūrai, prieš parengiant realų veiksmų planą ir prieš siūlant įgyvendinimo terminą, būtina nuodugniai apsvarstyti visus susijusius klausimus. ABAC Assets II (pavadintas SAM) Biudžeto generalinis direktoratas šiuo metu nagrinėja galimybę Supply and Asset Management modulį visiškai integruoti į įmonėms skirtą ABAC sistemą, taip pakeičiant ABAC-Assets sistemą, kuri veikia atskiroje Syslog sistemoje. Darbas toliau vyksta Infrastruktūros ir logistikos biure Briuselyje, kur tikrinama, ar toks sprendimas būtų tinkamas, įmanomas ir rentabilus. Pirminė Supply and Asset Management modulio demonstracinė versija Biudžeto generaliniam direktoratui bei Logistikos ir infrastruktūros biurui Briuselyje (OIB) pateikta 2007 m. kovo 13 d., po to priimtas sprendimas pradėti kitą etapą, t. y. nuodugnią idėjos pagrindimo analizę. Jeigu šiais metais bus priimtas sprendimas įgyvendinti minėtą sistemą, tuomet visų galimų vartotojų poreikiai turės būti įtraukti į naująją sistemą. 2008 m. planuojamas pradinis sistemos įgyvendinimas OIB. ABAC Assets I ir ABAC Contracts Komisija, laukdama ABAC Assets II projekto išvadų, tęsia techninės priežiūros darbus ir tobulina ABAC Assets I sistemą, o ABAC Contracts tobulinama laukiant Teisingumo, laisvės ir saugumo generalinio direktorato naudojimosi SAP laikinuoju moduliu patirties rezultatų, kuriais bus pasinaudota rengiant ilgesnės trukmės vystymo strategiją. Bendra duomenų saugykla 2006 m. birželio mėn. pradėtam projektui naudojamas metodas, pagrįstas kiekvienos verslo srities etapais. Pirmiausia išnagrinėtos dvi sritys – biudžeto vykdymas (Asignavimai – Įsipareigojimai – Mokėjimai – SAP/FM) ir atitinkami bendrosios apskaitos aspektai (Invoices – SAP/FI). Iki 2006 m. pabaigos pasiekta, kad bendra duomenų saugykla galėtų teikti generaliniams direktoratams ir tarnyboms pirmąją ataskaitų versiją – tai padėjo rengti atitinkamus finansinių metų pabaigos ribinius duomenis. Bendra duomenų saugykla taip pat buvo naudojama rengti metines biudžeto ataskaitas, įtrauktas į 2006 m. ataskaitas, ir rengti atskiras biudžeto ataskaitas, kurios pridedamos prie kiekvieno Komisijos generalinio direktorato ir tarnybos metinių veiklos ataskaitų. Bendrą duomenų saugyklą visuose generaliniuose direktoratuose ketinama atidaryti 2007 m. birželio mėn. Palaipsniui bus įtraukiamos papildomos funkcijos ir pataisymai, kad iki 2008 m. pabaigos saugykla būtų visiškai funkcionali. Iki tol bus išlaikyta esama bendros duomenų saugyklos infrastruktūra. IT plėtojimas IT plėtojimas tobulinamas patvirtinant duomenų modeliavimo metodus ir sudarant duomenų žodyną. Šiuo projektu siekiama užtikrinti, kad dabartiniai ir ateities tobulinimai būtų tinkamai užregistruoti, programinė įranga taptų kuo veiksmingesnė, o duomenų archyvavimo poveikis būtų tinkamai suprantamas. Šio darbo pirmam etapui buvo pasirinkta pajamų sritis, kurioje iki 2007 m. kovo 31 d. padaryta nemaža pažanga. Šios ataskaitos II priede apžvelgiama pažanga, padaryta užtikrinat sistemos prieigos saugumą ir ABAC sistemoje saugomų duomenų darnumą. 6. ABAC DELEGATIONS Biudžeto, Išorės santykių ir Informatikos generaliniai direktoratai bendradarbiavo 2006 m., kad nuo 2007 m. delegacijų tarpinių sąskaitų operacijos būtų įtrauktos į ABAC. Dabartinė Išorės santykių generalinio direktorato delegacijų vietinė sistema negalėjo būti patvirtinta, nes ji neatitiko kaupimo principo. ABAC moduliai buvo adaptuoti, kad veiktų internete ir per delegacijų tarpines sąskaitas galėtų būti naudojami tvarkyti vietinius mokėjimus ir nedideles išlaidas. ABAC Assets taip pat buvo adaptuota ir gali veikti internete, kad Išorės santykių generalinio direktorato delegacijos ir Komunikacijos generalinio direktorato atstovybės galėtų tvarkyti ir registruoti ilgalaikį turtą centrinėje sistemoje. ABAC Workflow visose delegacijose pradėjo veikti 2007 m. sausio 8 d., o ABAC Assets – 2007 m. kovo 26 d. Kiekvienos delegacijos pagrindiniams už finansus atsakingiems darbuotojams surengtas mokymas apie šiuos modulius. Be šių pasiekimų, dar sprendžiama viena svarbi problema, t. y. į centrinę sistemą įtraukti daug mažų ne Komisijos būstinėje esančių tarnybų (delegacijų ir atstovybių), kurioms perduota finansinė atsakomybė, kad jos laikytųsi apskaitos taisyklių ir metodų. 7. EUROPOS PLėTROS FONDAS (EPF) Atnaujinamos Europos plėtros fondo sąskaitos, kurios šiuo metu yra atskirtos nuo bendrojo biudžeto sąskaitų. EPF apskaitos taisyklės atnaujintos 2005 m.; dabartinę EPF IT sistemą OLAS ketinama pakeisti ABAC ir EuropeAid bendradarbiavimo biuro vietinės IT sistemos deriniu CRIS, skirtu bendrajam biudžetui. Šiuo metu šios dvi sistemos adaptuojamos pagal konkrečius EPF poreikius. EPF skirto pagrindinio ABAC komponento rengimas buvo iš esmės užbaigtas ir išbandytas 2006 m. viduryje. Naująją IT sistemą (ABAC-FED) planuojama įgyvendinti 2008 m. sausio mėn. EuropeAid bendradarbiavimo biurui prireikė dar vienerių metų, kad būtų visiškai užbaigtas CRIS tobulinimas, siekiant laikytis bendrajam biudžetui taikomų apskaitos taisyklių. Ryžtingai įsipareigota 2007 m. šiam projektui skirti didžiausią prioritetą. Projekto planas atnaujintas, ypatingą dėmesį numatant skirti perėjimo proceso kokybei ir duomenims. Potencialių vartotojų mokymas 46 AKR delegacijose vis dar lieka rimtu išbandymu. Svarbu pažymėti, kad nors naujos IT priemonės šiuo metu tebėra kuriamos, EPF 2005 m. ir 2006 m. metinės ataskaitos vis dėlto buvo parengtos pagal kaupiamosios apskaitos principus. Apskaitos informacija, kurią pateikia dabartinė IT apskaitos sistema (OLAS), buvo pritaikyta, kad jos pateikiami duomenys atitiktų kaupimo principą. EPF apskaitos pareigūnas taip pat atliko būtinus pinigų principu parengtų apskaitos duomenų koregavimus, atsižvelgdamas į įgaliojimus suteikiančio pareigūno pateiktą papildomą informaciją. 8. ABAC SISTEMOS DIEGIMAS KITOSE INSTITUCIJOSE IR AGENTūROSE 2006 m. trys vykdomosios agentūros (Pažangios energetikos vykdomoji įstaiga, Švietimo, garso ir vaizdo bei kultūros vykdomoji įstaiga ir Visuomenės sveikatos programos vykdomoji įstaiga), trys reguliavimo agentūros (Europos jūrų saugumo agentūra, Galileo ir Europos operatyvaus bendradarbiavimo prie Europos Sąjungos valstybių narių išorės sienų valdymo agentūra) ir du komitetai (Ekonomikos ir socialinių reikalų komitetas ir Regionų komitetas)[3] prijungti prie ABAC sistemos. Dar devynios agentūros ABAC pradės naudoti 2007 m., o šešios reguliavimo agentūros prie ABAC turėtų būti prijungtos 2008 m. Konkreti finansinė ir apskaitos aplinka įgyvendinama ABAC kiekvienoje agentūroje arba komitete, kurių apskaitos pareigūnas toliau lieka atsakingas už sąskaitas ir už mokėjimų vykdymą. Kadangi keletas reguliavimo agentūrų savo biudžetinėms sąskaitoms tebenaudoja Komisijos Si2 sistemos versiją, Komisija sutiko toliau remti Si2, iki kol bus galima visus jos vartotojus integruoti į ABAC. 9. TOLESNI POKYčIAI Modernizavimo projekto veiksmų planas atnaujintas 2007 m. ir pratęstas iki 2008 m. Dauguma IT pokyčių per ateinančius mėnesius bus susiję su EPF sąskaitų integravimu, BCS modulio įgyvendinimu, bendros duomenų saugyklos užbaigimu, patobulinto Web-Income modulio plėtojimu, saugumo didinimu ir galimu SAP Supply and Asset Management (SAM) modulio, skirto OIB, įgyvendinimu. Tolesniais pokyčiais IT srityje daugiausia bus siekiama padidinti patogumą vartotojui ir gerinti finansinių ataskaitų rengimo funkcijas, taip pat įgyvendinti ilgesnio laikotarpio tikslą didinti vietinių sistemų sąveiką bei glaudžiau jas susieti ir teikti naujas pagalbos vartotojams ir finansinio valdymo priemones. Kalbant apie apskaitos struktūrą, daugiausia dėmesio bus skiriama finansinių procedūrų dalyvių funkcijų ir atsakomybės nustatymui, apskaitos duomenų ir valdymo ataskaitų kokybės gerinimui. Be to, įgalioti įgaliojimus suteikiantys pareigūnai stebės, ar apskaitos struktūra atitinka vietinių sistemų patvirtinimo kriterijus. 10. IšVADA Perėjimas prie naujos apskaitos sistemos Europos Komisijoje toliau vyko laikantis terminų, nustatytų metinėms ataskaitoms pagal kaupiamosios apskaitos principus parengti, kurios visais reikšmingais aspektais atitiktų visus pagrindinius tarptautiniu mastu pripažintus apskaitos standartus. Komisijos išorės auditoriai ir biudžeto įvykdymo patvirtinimo institucijos labai patenkintos padaryta pažanga. Tačiau būtina toliau vykdyti projektą. Apskaitos procesai turi būti toliau tobulinami ir plėtojami. Pagrindiniai uždaviniai yra šie: kiekviename generaliniame direktorate ir tarnyboje visiškai įtvirtinti procedūras ir kontrolės priemones, būtinas užtikrinti nuosekliai aukštą apskaitos duomenų kokybę. Šiuo tikslu kiekvienas generalinis direktoratas ir tarnyba turėtų užtikrinti, kad už apskaitą atsakingas darbuotojas būtų tinkamai įtrauktas į hierarchinę struktūrą, kad galėtų didinti finansinių procedūrų veiksmingumą ir gauti informaciją, būtiną metinėms ataskaitoms rengti; siekti, kad būtų geriau registruojamos Komisijos ir valstybių narių susigrąžintos sumos ir tobulinti apie jas rengiamas ataskaitas; užbaigti esamų sistemų EuropeAid bendradarbiavimo biure bei Švietimo ir kultūros generaliniame direktorate patvirtinimą ir patvirtinti naujas IT sistemas, naudojamas Išorės santykių generaliniame direktorate ir planuojamas Švietimo ir kultūros bei kituose generaliniuose direktoratuose; įtraukti EPF sąskaitas į ABAC ir surengti mokymą 46 susijusių delegacijų darbuotojams; įtraukti daug išorės įstaigų, t. y. agentūras ir komitetus į ABAC ir tenkinti jų poreikius, susijusius su mokymu ir parama; taip pat optimizuoti IT sistemų integravimą ir suteikti vartotojams reikalingas priemones valdyti jiems patikėtus finansinius išteklius ir teikti apie juos ataskaitas. Šios užduotys aptariamos ateinantiems dvejiems metams parengtame projekto plane, o Komisija toliau laikysis įsipareigojimo siekti aukščiausių apskaitos viešajame sektoriuje standartų. I PRIEDAS: AUKŠTO LYGIO PLANAVIMAS [pic] II PRIEDAS: SISTEMOS APSAUGA IR SINCHRONIZAVIMAS 1. ABAC apskaita Per 2006 m. prie ABAC sistemos prisijungė trys vykdomosios agentūros, trys reguliavimo agentūros ir du komitetai. Būtini pokyčiai ir saugumo konfigūravimas užbaigti laiku, kad būtų užtikrintas paskirstymas apskaitininkams (mokėjimų terminų laikymasis, banko terminų suderinimas, sandorių patvirtinimas ir paskyrimo laikotarpių laikymasis). 2006 m. liepos mėn. SAP 4.7 versija atnaujinta 5.0 versija. Po šio atnaujinimo nuodugniai peržiūrėtos esamos prieigos teisės, taip užtikrinant, kad perėjus prie 5.0 versijos bus išsaugotas bent toks pats saugumo lygis. Šis prioritetiniu laikomas peržiūrėjimas atliktas sėkmingai, o perėjimas prie 5.0 versijos vyko sklandžiai. 2006 m. antroje pusėje pasiekta konkrečių pokyčių ir sukurtos saugumo taisyklės, kad generalinių direktoratų apskaitos specialistai tvarkytų metų pabaigos sąskaitų uždarymą. Visi generaliniai direktoratai pirmą kartą savo 2006 m. galutinius duomenis užregistravo 2007 m. Biudžeto generalinio direktorato prieigos prie ABAC apskaitos sistemos (SAP) peržiūra pradėta 2005 m. Peržiūra tebevyko 2006 m. ir turi būti užbaigta 2007 m. Didžiausio prioriteto, t. y. IT ekspertų prieigos teisių peržiūra buvo sėkmingai atlikta 2006 m. vasario mėn. 2. ABAC Workflow Darbai pradėti pertvarkant ABAC Workflow apsaugos sistemą, o pažanga padaryta keliose srityse, pavyzdžiui, techninių vartotojų peržiūra, pavadavimo mechanizmas ir audito atsekimas. Prioritetas suteiktas apsaugos sistemos konfigūravimui delegacijose, netrukus prisijungsiančiose prie ABAC Workflow. Naujas modulis parengtas tarpinių sąskaitų turėtojams, o papildomi pokyčiai įgyvendinti siekiant užtikrinti visapusišką operacijų paskirstymą tarp delegacijų, kurių operacijų skaičius viršija 100. 2006 m. šiam projektui skirta daug dėmesio. Delegacijos ABAC Workflow sėkmingai taiko nuo 2007 m. sausio 7 d. [1] COM (2002) 755. [2] 2003 m. bir˛elio 30 d. (SEC(2003) 790), 2003 m. gruod˛io 31 d. (SEC(2004) 118), 2004 m. bir˛elio 30 d. (COM(2004) 565), 2005 m. sausio 31 d. (COM(2005) 90), 2006 m. kovo 31 d. (COM(2006) 358). [3] Laikomos institucijomis pagal Finansinio reglamento 1 straipsnį.